Graduandi, posisioneer julself om 'n werk los te slaan te midde van die Covid-19-pandemie - Solidariteit Wêreld LoopbaanSolidariteit Wêreld Loopbaan
Tuis › Artikels › Graduandi, posisioneer julself om 'n werk los te slaan te midde van die Covid-19-pandemie
Dit is te verstane dat finalejaarstudente baie angs en onsekerheid ervaar wat hulle vooruitsigte op indiensneming betref, aangesien hulle tydens die koronavirus-pandemie sal gradueer. Dan Hawes, medestigter en bemarkingsdirekteur van Graduate Recruitment Bureau, sê egter daar is baie wat in graduandi se guns tel. Nogtans sal laterale denke en ywer twee kritiese faktore wees om indiensneming te bepaal.
Hawes verduidelik dat graduandi 'n behoorlike plan moet hê en in-diepte navorsing moet doen om maatskappye op te spoor wat werk aanbied.
"Alhoewel maatskappye in sommige sektore, soos die gasvryheidsbedryf, toerisme en ontspanning, tans nie mense in diens neem nie, moet graduandi nie moed verloor nie," sê Hawes.
"Logistiek, gesondheid, medisyne, en sommige kleinhandelaars (veral aanlyn-kleinhandelaars) floreer en is aktief op die uitkyk vir graduandi. Dit is die industrieë waarop graduandi behoort te fokus om by aansoek te doen."
Wat kan nuwe graduandi doen om hulle vooruitsigte op indiensneming in hierdie onsekere tyd 'n hupstoot te gee? Daar is verskeie dinge wat jy regdeur die proses kan doen wat jou karakter sal demonstreer en jou 'n meer aantreklike kandidaat maak.
Dr Art Markman, professor in sielkunde en bemarking, raai graduandi aan om te begin deur hulle industrie-spesifieke vaardighede te slyp. Baie van die essensiële dinge wat hulle in 'n werklike- wêreld-opset sal moet doen, is nie dinge wat hulle op universiteit geleer het nie. Hierdie bykomende vaardighede mag nie streng gesproke noodsaaklik wees om 'n werk in hulle veld los te slaan nie, nogtans kan dit hulle ongetwyfeld meer aantreklike kandidate maak.
Daar mag byvoorbeeld 'n programmeringstaal of 'n sagtewarepakket wees wat dikwels in die veld gebruik word of 'n verkooptegniek waaraan maatskappye in 'n spesifieke industrie voorkeur gee.
Om hulle vaardighede te slyp verhoog nie net die reeks poste waarvoor hulle waarskynlik gekwalifiseerd is nie, maar demonstreer ook hulle werksetiek.
Soos Markman verduidelik, hou kandidate daarvan om te sê: 'Ek kom self aan die gang', maar kan hulle werklik hierdie stelling demonstreer wanneer 'n onderhoudvoerder hulle vra om dit te bewys?
Graduandi moet bepaal na watter vaardighede hulle industrie desperaat op soek is en die ontwikkeling van daardie vermoëns prioritiseer. Voorbeelde sluit in om 'n aanlyn-klas te loop, boeke te lees en deel te neem aan aanlyn-forums met professionele lui in hulle veld.
"Die groot vraag wat onderhoudvoerders sal vra, is: 'Wat het jy tydens die grendeltydperk gedoen?'" sê Hawes. "Byna soos om 'n jaar af te neem, sal werkgewers wil weet, 'Wat het jy gedoen wat jou in 'n beter posisie geplaas het?'"
Laastens adviseer Markman graduandi om uit te reik na plaaslike liefdadigheidsorganisasies, voedselbanke en diereskuilings.
"Net omdat niemand jou op die oomblik betaal nie, beteken dit nie jy kan nie werk nie!"
Nie alleen sal dit hulle in staat stel om 'n daaglikse roetine daar te stel nie, maar dit sal ook help om 'n lae gemoedstoestand te verlig.
Die positiewe gevoel wat daaruit voortspruit om ander te help, kan 'n mobiliseringsfaktor wees in hulle soektog na werk. Daarbenewens kan om te wys dat hulle opreg omgee 'n beduidende rol speel in die bou van verwysings.
Markman sê ook dat staaltjies en stories wat hulle saam met hulle neem, hulle sal help om tydens werksonderhoude uit te staan.
Harvard Business Review: https://hbr.org/2020/05/graduates-position-yourselves-to-get-hired
Dr Art Markman: https://www.amazon.com/Bring-Your-Brain-Work-Cognitive/dp/1633696111
Topuniversities.com: https://www.topuniversities.com/student-info/careers-advice/how-graduates-can-get-hired-during-coronavirus-pandemic